ОЙЛАНДЫРАТЫН 5 ОҚИҒА
"ОЙЛАНДЫРАТЫН 5 ОҚИҒА" | "https://abai.kz/post/49597"
TITLE: ОЙЛАНДЫРАТЫН 5 ОҚИҒА
URL: https://abai.kz/post/49597
META: "ОЙЛАНДЫРАТЫН 5 ОҚИҒА" | "https://abai.kz/post/49597"
DATE: 29.04.2015
AUTHOR(s): Администратор
TOTAL WORDS: 371
TEXT: 1. Ферма қожайыны тышқан аулайтын қақпан қойды. Оны байқаған тышқан көрген-білгенін тауыққа, қойға және сиырға жеткізді. Ал олар болса: «Қақпан — сенің проблемаң! Бізге оның қатысы жоқ! Өз шаруаңды өзің шеш» деп тышқанды сөйлетпей тастайды. Кешкісін қақпанға жылан түсіп, фермердің әйелін шағып алыпты. Күйеуі әйелі жазылсын деп, тауық сойып, сорпа дайындап беріпті. Ал әйелдің жағдайын сұрап келген қонақтарға қой сойыпты. Бірақ жылан шағып, жағдайы нашарлаған әйел ақыры қайтыс болады. Ал садақа өткізуге сиырды сояды. Осы көріністің барлығын тышқан өз інінен қарап отырыпты... Түйін: Өзіңізге тікелей қатысы жоқ шаруаның, сізге мүлдем кесірі тимейді деп ойлау — үлкен қателік. 2. Бүркіт биік талдың басында отыр екен. Көңілі тоқ, абыройы бар бүркіттің ештеңе істемей отырғанына қызыққан қоян бүркітке: — Мен де сіз құсап, ештеңе істемей отырсам бола ма? — дейді. — Әрине, болады. Талдың түбіне отыра ғой, — дейді бүркіт. Бүркіт айтқандай тал түбіне жайғасқан қоянды түлкі жеп қойыпты. Түйін: Ештеңе істемей дем алу үшін — ұзақ еңбек жасап, абыройлы болу керек! Сонда ғана түлкі сияқтылардың тісі батпайтын болады.. 3. Фермада жылқы ауырып қалыпты. Ветеринар: — Жылқыға дәрі ектім. Егер таңертең оянбай қалса, өлді деп есептей беріңіз, — деп фермерге айтып кетіпті. Таң атты. Жылқы оянған жоқ. Қасында жатқан қой: — Досым, тұрсаңшы! Әйтпесе, сен өлесің, — деп жылқыны оятып алыпты. Фермер: — Міне, керемет! Мен өте қуаныштымын! Бұл жағдайды атап өту керек! — деп қойды сойыпты. Түйін: Өзіңізге қатысы жоқ іске — ешқашан араласпаңыз. Бірақ қақпан туралы әңгімені де ұмытпағаныңыз жөн! 4. Жұмыс істеп жатқан үш жігітті көрдім. Бірі тас шауып жатыр, екіншісі нұсқау беріп жатыр, ал үшіншісі жай қарап тұр екен. Оларға: — Не істеп жатырсыңдар? — дегенімде, бірі: — Қиналып, жұмыс істеп жатырмын, — деді. — Мен жұмыс жасатып, ақша тауып жатырмын, — деді екіншісі. Ал үшіншісі: — Ал мен зәулім сарай салғызып жатырмын, — деді. Түйін: Арманы жоқ адамды — арманы бар адам басқарады. 5. Такси жүргізушісі танымал миллионерді мінгізіпті. Үйіне жеткен миллионер таксиге 500 теңге ғана береді. Таксист: — Мен кеше сіздің ұлыңызды осы үйге әкелдім. Ол маған 2000 теңге артық берді де, қажетіңе жарат деп қуантқан еді. — Мен ол сияқты артық ақша жұмсамаймын! Себебі, оның әкесі — миллионер болса, мен — жетіммін. Түйін: Маңдай термен тапқан табысын ешкім артық жұмсамайды. СЕЙДАХМЕТТІҢ Ай-Нұры (автордың фейсбуктағы жеке парақшасынан алынды)
